บสย.จับมือ 4ธนาคาร บุกตลาดสด
บสย.ผนึก 4 ธนาคาร เจาะตรง พ่อค้า-แม่ค้า ตลาดสดบางกะปิ 1,000 แผง ปล่อยวงเงินกู้-ค้ำประกัน 2 แสน เสริมสภาพคล่อง
31 พ.ค. 2559

บสย.ผนึก 4 ธนาคาร เจาะตรง พ่อค้า-แม่ค้า ตลาดสดบางกะปิ 1,000 แผง ปล่อยวงเงินกู้-ค้ำประกัน 2 แสน เสริมสภาพคล่อง
นายจตุฤทธิ์ จันทรกานต์ รองผู้จัดการทั่วไปสายงานสนับสนุน บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย.ได้ร่วมมือกับธนาคาร 4 แห่งที่สนับสนุนผู้ประกอบการรายย่อย ได้แก่ ธนาคารกรุงเทพ ธนาคารทิสโก้ ธนาคารไทยเครดิตเพื่อรายย่อย และธนาคารออมสิน ร่วมกันจัดงานมหกรรมการเงินเพื่อรายย่อย เปิดตัวสินเชื่อเพื่อรายย่อย และการค้ำประกันสินเชื่อ Micro Entrepreneurs ระยะที่ 2 โดยประเดิมจัดกิจกรรมที่ตลาดสด บางกะปิ และตลาดข้างเคียง มีแผงของพ่อค้าแม่ค้าและผู้ประกอบการกว่า 1,000 แผง
"ความร่วมมือระหว่าง บสย.กับ 4 ธนาคาร จะช่วยเสริมสร้างความเข้มแข็งและช่วยลดปัญหาการกู้ยืมเงินนอกระบบของผู้ประกอบการรายย่อย ซึ่งสอดคล้องกับนโยบายของรัฐบาลที่ต้องการช่วยเหลือผู้ประกอบการรายย่อย โดยพบว่าทั้งพ่อค้าแม่ค้าและผู้ประกอบการมีความต้องการสินเชื่อเฉลี่ยรายละ 2 แสนบาท การขอสินเชื่อดังกล่าวเพื่อต้องการนำไปขยายกิจการเป็นหลัก พร้อมให้ บสย.ค้ำประกัน หากประสบความสำเร็จจะขยายโครงการไปทั่วประเทศ" นายจตุฤทธิ์ กล่าว
ภาพประกอบข่าว